 ОБЩИНА ТВЪРДИЦА

8890 Твърдица, пл. „Свобода” №1, тел.: 0454/42311, fax: 0454/44049,

e-mail: obshtina@tvarditsa.bg

================== *https://tvarditsa.bg* ==============

**З А П О В Е Д**

**№ 710 /25.11.2024 г.**

На основание чл. 44, ал. 2 от ЗМСМА, чл. 91, ал.1 от Правилника за прилагане на Закона за социалните услуги във връзка с чл. 18, ал.3, т.2, чл. 25, ал. 2, т. 7, чл. 29, ал. 3, т. 3, чл. 64 от Закона за социалните услуги, както и във връзка с Решения № 182/17.10.2024 г. и №185/30.10.2024 г. на Общински съвет - Твърдица

**О Т К Р И В А М:**

конкурс за възлагане управлението на социалните услуги

1. „ Център за обществена подкрепа “ в гр. Твърдица, ул. Заводска № 17 с капацитет на социалната услуга – 20 места за срок от 5 (пет) години.

2. „Център за специализирана подкрепа за лица с увреждания и техните семейства“ /ЦСПЛУТС/ в гр. Твърдица, ул. Здравец № 20 с капацитет на услугата – 80 места за срок от 5 (пет) години.

3. „Резидентна грижа за пълнолетни лица с психически увреждания /РГПЛПР/ “ в гр. Твърдица, местност Метанит – 60 места за срок от 5 (пет) години.

**І. Условия за участие и изисквания към кандидатите:**

**1. В конкурса могат да участват:**

1.1. български физически лица, регистрирани по Търговския закон, и юридически лица

1.2. физически лица, извършващи търговска дейност, и юридически лица, регистрирани по законодателството на друга държава – членка на Европейския съюз, или на друга държава – страна по Споразумението за Европейското икономическо пространство

1.3. Кандидатът трябва да има издаден лиценз за съответните социални услуги.

**2. Кандидатите трябва да отговарят на следните изисквания:**

2.1. Кандидатите да имат опит в предоставянето на социални услуги, свързани с конкретната целева група.

2.2. Кандидатите да притежават работен и организационен капацитет и подходяща квалификация на персонала за управление и извършване на социалните услуги, обект на конкурса.

2.3. Кандидатите следва да притежават добра финансова стабилност, гарантираща упражняване на дейността.

2.4. На кандидатът да не е отнеман лиценз за предоставяне на социалните услуги на основание чл. 158, ал. 1, т. 1 - 6 при условията на чл. 148, ал. 4 от Закона за социалните услуги.

2.5. На кандидатът да не е отнеман лиценз за предоставяне на социални услуги на основание чл. 158, ал. 1, т. 7 от Закона за социалните услуги.

2.6. В конкурса **не може** да участва кандидат, който:

2.6.1. е обявен в несъстоятелност или е в производство по обявяване в несъстоятелност;

2.6.2. се намира в ликвидация;

2.6.3. е лишен от право да упражнява търговска дейност;

2.6.4. има парични задължения към държавата или общината по смисъла на чл. 162, ал. 2 от ДОПК, установени с влязъл в сила акт на компетентен орган или задължения към осигурителни фондове, освен ако компетентният орган е допуснал разсрочване или отсрочване на задълженията.

2.6.5. е осъден с влязла в сила присъда за престъпления против собствеността или против стопанството, освен ако не е реабилитиран;

2.7. Всеки кандидат е длъжен да съобщи писмено на Община Твърдица промените в обстоятелствата по т. 2.6, настъпили в процеса на провеждане на конкурса в тридневен срок от настъпването им, като прилага и съответните документи, които ги доказват.

2.8. Определеният изпълнител няма право да ползва подизпълнители при осъществяване на социалните услуги. Определеният изпълнител носи пълна отговорност за своите действия във връзка и по повод осъществяването на социалните услуги, предмет на този конкурс.

**ІІ. Характеристики и специфики на предоставяните социални услуги**

**1. „ Център за обществена подкрепа “**

Център за обществена подкрепа (ЦОП) Твърдица е комплекс от социални услуги, предназначени за деца и семейства, с цел: предотвратяване на изоставянето на децата и настаняването им в специализирани институции; превенция на жертви на насилието, отклоняващо се поведение и отпадане от училище; деинституционализация и реинтеграция на деца; социално и психологическо консултиране и подкрепа на деца и семейства в риск; консултиране и подкрепа на деца с поведенчески проблеми и прояви.

Основна цел на ЦОП е да даде възможност за равен старт на децата на територията на общината и региона. Широкият спектър от социални услуги, които ЦОП предоставя, дава възможност да се подобри качеството на живот и социалните умения на децата и семействата на територията на община Твърдица и региона, чрез прилагане на нови, устойчиви и комплексни подходи на работа.

**2. „Център за специализирана подкрепа за лица с увреждания и техните семейства“ /ЦСПЛУТС/**

Главната цел на Центъра за специализирана подкрепа на лица с увреждания е извършване на социална работа и предоставяне на възможност на пълнолетни лица с увреждания и техните семейства да използват комплексна иновативна социална услуга. За да се подобри ефективността на живота и социалните умения на лицата с възобновяването и техните семейства чрез прилагане на нови устойчиви и комплексни подходи за работа с уязвими групи и превенция на социалното изключване и преодоляване на техните последици, е основната цел на Дневния център за пълнолетни лица с увреждания. Дневен център за пълнолетни лица с увреждания е комплекс от социални услуги, които предоставят условия за цялостно обслужване на пълнолетни лица с увреждания през деня.

3. **Резидентна грижа за пълнолетни лица с психични увреждания** е форма на социална услуга от резидентен тип, насочена към лица с психични увреждания, които имат потребност от 24-часова грижа. Социалната услуга ще осигурява възможност на потребителите да живеят в спокойна среда, близка до семейната, с необходимите за нормален живот битови условия, професионална подкрепа, емоционална и психическа стабилност, социални контакти и живот в общността при спазване на основните принципи, като: зачитане достойнството на личността; уважение към личната история и етническата културна идентичност; зачитане на индивидуалните потребности на лицата; подпомагане на лицата за реализирането им в социалната среда; подкрепяне и стимулиране на самостоятелността, съобразно индивидуалните особености. Целевата група на услугата ще са потребители от предвидения за закриване дом за пълнолетни лица с психически увреждания ,както и пълнолетни лица с психически увреждания в риск от институционализация, поради липса на подходяща подкрепа, семейна среда и/или липса на подходящо място за живеене.

4. Изпълнителят – доставчик следва да предоставя социалните услуги за срок от 5 (пет) години, считано от фактическото стартиране изпълнението на социалните дейности, предмет на договора.

5. Предоставянето на социалните услуги трябва да отговарят на изискванията на всички нормативни актове, методики и задължителни указания на компетентните органи, касаещи предоставянето на социални услуги, както и останалите релевантни международни и национални нормативни документи.

Кандидатът, спечелил конкурса, ще сключи договор за управление на социални услуги с Кмета на Община Твърдица.

**ІІІ. Финансиране на социалните услуги, предмет на възлагане, ред и сроковете за предоставяне на предоставяне на финансовите средства.**

1. Финансирането на социалната услуга се осъществява чрез общинския бюджет, като се изпълни едно от условията:

a. Финансиране на делегирана от държавата дейност на база на стандарти за издръжка, определени с Решение на Министерския Съвет за съответната бюджетна година;

b. Финансиране чрез привлечени средства от фондовете на Европейския Съюз;

c. Финансиране по други донорски програми и инициативи.

2. Не предвиждането на средства за съответната финансова година за издръжката на социалните услуги освобождава Община Твърдица от отговорност за плащане и отлага изпълнението на договора с доставчика до датата на стартиране на финансовата обезпеченост.

3. Възложителят предоставя ежемесечно финансовите средства на Изпълнителя до 10 число на текущия месец след представяне и одобряване на технически и финансов отчет за всяка от социалните услуги, обект на настоящото възлагане за месеца, предхождащ текущия.

4. Изпълнителят използва предоставените му средства единствено за предоставяне на социалните услуги, предмет на договора, съответно в рамките на бюджета – описан в програмата за развитие на социалните услуги.

5. Срокът на договора обезпечава предоставяне на социалните услуги за пет години, считано от фактическото стартиране изпълнението на социалните дейности, предмет на договора.

**ІV. Документи за участие в конкурса:**

1. Заявление за участие по образец до Кмета на Община Твърдица

2. Валидни лицензи за предоставяне на социалните услуги: **„Център за обществена подкрепа“, „Център за специализирана подкрепа за лица с увреждания и техните семейства“ /ЦСПЛУТС/, „ Резидентна грижа за пълнолетни лица с психични разтройства“,**

3. Декларация, подписана от Управителя, съответно от членовете на Управителния орган на кандидата, за липса на обстоятелствата по т.2.6.1, т.2.6.2, т.2.6.3, т.2.6.4 и т.2.6.5 от Раздел І на тази заповед.

4. Информация за опита на кандидата в областта на предоставяне на социални услуги чрез посочване на други реализирани социални услуги/проекти и др. през предходните 3 години. Информацията трябва да е придружена с препоръки и референции, свързани с опита на кандидата в сферата на социалната услуга с посочени адреси и телефони за контакти.

5. Списък на работния капацитет и персонал на кандидата и документи, удостоверяващи квалификацията на кадрите, с които разполага доставчика на социалната услуга.

6. Програма за управление и предоставяне на социалната услуга, обект на конкурса, съгласно критериите и стандартите за предоставяне на социалната услуга, приети със Закона за социалните услуги и подзаконовата нормативна уредба. Програмата следва да обхваща период от 5 години и да съдържа минимум следната информация:

6.1 Цели и задачи на програмата;

6.2. Описание на целевата група;

6.3. Управление на услугите;

6.4. Наличен персонал;

6.5. Дейности за предоставянето на услугата и план за изпълнението и;

6.6. Бюджет за предоставяне на социалната услуга, обект на възлагане за период от 2 години (прогнозата за бюджет се прави на основание единните стандарти за делегирани от държавата дейности по последно Решение на МС) и обосновка на заложените разходи, начин на разходване на средствата.

6.7. Описание на планираните за привличане средства за дофинансиране на услугата, както и на други видове външна подкрепа.

6.8. Стратегия за устойчивост на услугата и преодоляване на рисковете.

7. Програма за развитие на качеството на социалната услуга, обект на конкурса, съгласно критериите и стандартите за предоставяне на социалните услуги, приети със Закона за социалните услуги и подзаконовата нормативна уредба.

8. Копие от годишен счетоводен баланс и отчет за приходите и разходите на кандидатите за предходната година 2023 г., заверени лично от кандидата, с трите имена, подпис и вярно с оригинала;

9. Удостоверение издадено от НАП за наличие/липса на задължения или декларация от представляващия организацията;

***Документите, представени в копие, трябва да бъдат заверени “Вярно с оригинала” с подпис и печат от кандидата.***

**Важно:** При установяване на липса на изискуем документ и непредставянето му в указан от Община Твърдица срок, Кандидатът се отстранява от по-нататъшно участие в процедурата. Кандидат, който не отговаря на поставените от Възложителя изисквания за участие се отстранява от по-нататъшно участие в процедурата.

**V. Дата, час и начин на провеждане на конкурса:**

Конкурсът ще се проведе на два етапа:

***1. Първи етап:*** Комисията, назначена със заповед на кмета, разглежда представените от кандидата документи, проверява наличието и редовността им. Кандидат, който не отговаря на условията за участие се отстранява.

**Важно:** При установяване на липса на изискуем документ и непредставянето му в указан от Комисията срок, Кандидатът се отстранява от по-нататъшно участие в процедурата. Кандидат, който не отговаря на поставените от Възложителя изисквания за участие се отстранява от по-нататъшно участие в процедурата.

***2. Втори етап*** – Комисията разглежда, оценява и класира представените програми за предоставяне на социалните услуги. Предложенията се отварят, разглеждат и оценяват по реда на тяхното постъпване.

**VІ. Краен срок и място за подаване на документи за участие**

Предложенията се представят до 17:00 ч. на 13.01.2025 г., в Информационния център на Община Твърдица, гр. Твърдица, п. к.8890, пл. „Свобода“ № 1

Документацията за участие в конкурса може да се изтегли от интернет страницата на Община Твърдица.

Документите се подават в запечатан и непрозрачен плик, върху който се посочва пълното наименование на кандидата, адрес, телефон и e-mail. Върху плика се изписва и следното: „Документация за участие в конкурса за възлагане на социални услуги“.

Ако кандидатът изпрати офертата чрез препоръчана поща или куриерска служба, разходите за тях са за сметка на кандидата. Рискът от забава или загубване на офертата е за сметка на кандидата. В такива случаи, кандидатът следва да съобрази посочения краен срок за получаване на офертите в деловодството на Възложителя. От значение ще бъдат датата и часът на депозиране на офертата в деловодството, а не датата и часът на пощенското клеймо, товарителницата, разписката или друг документ от куриер. Всички разходи по участието в конкурса са за сметка на участника.

Предложения, подадени след крайния срок, не се разглеждат. До изтичане срока за подаване на предложенията, всеки кандидат може да промени, допълни или оттегли предложението си.

**VІІ. Краен срок за обявяване на резултатите от конкурса:**

В срок до 14 дни от провеждане на конкурса Комисията, извършва оценка на кандидатите, съставя протокол за своята работа и класира участниците в конкурса.

Въз основа на протокола, изготвен от Комисията, Кметът на Община Твърдица в 3-дневен срок издава заповед, с която определя спечелилия в конкурса кандидат.

Заповедта подлежи на обжалване по Административно-процесуалния кодекс.

Резултатите от конкурса се съобщават на участвалите в него лица в 7-дневен срок от издаването на заповедта за определяне на спечелилия конкурса.

Въз основа на заповедта за определяне класирането на кандидатите, Кметът сключва договор с кандидата, който е класиран на първо място и е определен за изпълнител на социалните услуги, съобразно предвиденото в настоящата заповед и в съответствие с представената от кандидата програма за развитие на социалните услуги.

Договор за възлагане на предоставянето на социална услуга може да се сключи и при наличие на единствен кандидат.

При отказ на кандидата, който е спечелил конкурса да сключи договор, Възложителят може да предложи на следващия класиран кандидат да сключи договор или да прекрати процедурата и да проведе нов конкурс.

**VІІІ. Начин на оценяване на предложенията**

Предложенията на Кандидатите се отварят, разглеждат и оценяват по реда на тяхното постъпване.

***А. Разглеждане на предложенията***

Комисията проверява наличието и редовността на документите по Раздел ІV.

***Б. Оценяване и класиране на предложенията***

В 14-дневен срок от провеждането на конкурса, комисията извършва оценка на кандидатите по следните критерии, съгласно чл. 92, ал. 2 от Правилника за прилагане закона за социалните услуги с относително тегло 100 точки:

Съответствие на кандидата с предварително обявените условия – до 7 т.;

Опит на кандидата в предоставянето на социални услуги, предмет на възлагането – до 15 т.;

Квалификация на служителите за организация, управление и предоставяне на социалната услуга – до 7 т.;

Финансова стабилност на кандидата – до 11 т.;

Представена от кандидата програма за управление и предоставяне на социалните услуги, предмет на възлагането, и програма за развитие на тяхното качество съгласно Наредбата за качеството на социалните услуги – до 30 т.;

Капацитет на кандидата – до 15 т.;

Възможност на кандидата за привличане на допълнителни средства за предоставяне на социалните услуги – до 15 точки.

Класират се кандидатите, получили оценка не по-ниска от 70 точки. В случаите, когато всички кандидати са получили оценка по-ниска от 70 точки, Кметът на Община Твърдица прекратява процедурата.

За класиран на първо място се обявява кандидатът, получил най-голям общ брой точки. Общият брой точки се формира като сбор от получените точки по всеки един критерий.

При равен брой точки, за класиран на първо място се обявява кандидатът, получил по-голям брой точки по критерии № 5 и № 6.

Кандидат, който не отговаря на условията за участие и не е представил изисканите документи по раздел IV, се отстранява от участие в конкурса.

**ІХ. Прекратяване на процедурата**

Конкурсът се прекратява от Кмета на Община Твърдица, в случаите, когато:

1. Всички предложения не отговарят на предварително обявените в тази документация условия;

2. Класираният на първо място кандидат откаже да сключи договор за възлагане на социалните услуги и Възложителят не предложи сключване на такъв договор със следващия класиран кандидат;

3. Отпадане на основанията за провеждане на конкурса в резултат на съществена промяна в обстоятелствата.

На основание настоящата Заповед, да се изготви обявление, което да се публикува в един национален всекидневник и на интернет страницата на Община Твърдица, съгласно изискванията на чл. 91, ал.2 от Правилника за прилагане закона за социалните услуги.

**Приложения:**

1. Заявление за участие;

2. Декларация;

3. Проект на договор за възлагане

**Мария Гвоздейкова – Златева /п/**

*Кмет на община Твърдица*

*ВИ/*